SPRÁVA ZO ZAHRANIČNEJ PRACOVNEJ CESTY č.      / 2018

1.  Účastník ZPC:
Andrej Kurucz, Mgr.
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Vedúci kancelárie, 
anglický, nemecký, český, ruský 

2.  Zahraničná pracovná cesta:
Belgické kráľovstvo, 1.10. (00:01) – 31.10.2018 (23:59)
Zahraničná pracovná cesta prerušená v dňoch:   
    6.10.2018 –   7.10.2018
  13.10.2018 – 14.10.2018
  20.10.2018 – 21.10.2018
  27.10.2018 – 28.10.2018
	30.10.2018

Styčná kancelária SR pre výskum a vývoj v Bruseli, cestovné a pobytové náklady hradené CVTI SR
3.  Rámcový program pobytu:
Program zahraničnej pracovnej cesty sa v októbri 2018 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2018. Od toho sa odvíjali aktivity, ktoré som v rámci pobytu uskutočňoval. 
Pre lepšiu prehľadnosť ich v tejto kapitole rámcovo uvádzam v štyroch bodoch. Kapitola 4 obsahuje detailne a prehľadne rozpracované jednotlivé aktivity, a to vrátane dátumov, časov, miesta konania a informáciách o stretnutiach. 

Podpora zapájania sa do medzinárodných projektov a pri ich implementácii
Dňa 19. októbra 2018 sa zástupcovia Styčnej kancelárie SR pre výskum a vývoj v Bruseli zúčastnili tradičného zasadnutia pracovníkov styčných kancelárií pre výskum a inovácie z krajín V4 (CZELO a PolSCA) a Stáleho zastúpenia Maďarska pri EÚ v Bruseli. Hlavnou témou stretnutia bola príprava nadchádzajúceho V4 tréningu pre projektových manažérov H2020, ktorý sa uskutoční v termíne od 5. do 7. decembra 2018 v Bruseli. Témou zasadnutia bola aj úspešná V4 konferencia na vysokej úrovni na tému umelej inteligencie, ktorú 10. októbra 2018 organizovala Styčná kancelária SR pre výskum a vývoj v Bruseli v spolupráci so SZ SR pri EÚ v Bruseli a partnerskými inštitúciami z V4. Zasadnutie sa taktiež sústredilo na aktuálne témy týkajúce sa prípravy a negociačného procesu v rámci nadchádzajúceho rámcového programu EÚ pre výskum a inovácie Horizon Europe a výstupy z 3. zasadnutia V4 + SI Task Force k príprave programu Horizon Europe, ktoré sa uskutočnilo v priestoroch SLORD 19. septembra 2018.   
Ďalším bodom diskusie bola príprava návštevy predsedov akadémií vied z V4 v Bruseli, ktorá by sa podľa prvotnej diskusie uskutočnila v druhej polovici roka 2019, kedy bude známe nové zloženie vysokých predstaviteľov Európskej komisie, Európskeho parlamentu a ďalších kľúčových zainteresovaných európskych inštitúcií (napr. Európskej rady pre výskum, ERC).

IGLO CORE

Dňa 2. októbra 2018 sa uskutočnilo tradičné zasadnutie IGLO CORE, ktorého hlavnou témou bola diskusia s p. Danielom Frelénom, politickým poradcom švédskeho poslanca EP vo výbore ITRE Jakopa Dalundeho (tieňový spravodajca pre Horizon Europe). 

Daniel Frelén diskutoval so zástupcami IGLO CORE o súčasnom stave rokovaní Horizon Europe (HEU) z pohľadu Európskeho parlamentu. Ako Frelén uviedol, doteraz EP eviduje vyše 3.000 pripomienok k návrhu HEU, ktoré bude podrobne vyhodnocovať. Posielať komentáre je možné do 3. 10. 2018.

Čo sa týka samotného návrhu legislatívy HEU, EP má záujem o pomerne rýchly proces (iný pohľad má Rada), nakoľko je u EP veľká obava z blížiacich sa budúcoročných volieb do EP. Podľa Freléna existuje možnosť, že sa po voľbách zmenia spravodajcovia EP, avšak nie je možná / resp. je možná len minimálna zmena na častiach návrhu, ktoré už raz boli odsúhlasené.

Kľúčové posolstvá EP, na ktorých sa zhodujú obaja spravodajcovia EP (CH. Ehler a D. Nica): 

-	navýšenie rozpočtu HEU na úroveň 120 mld. EUR
-	štruktúra programu
-	nesúhlas so zlúčením klastra „SC6“ a „SC7“
-	Článok 10
-	Nepriame náklady
-	Strategické plánovanie
-	Otvorenie HEU pre všetkých vrátane tretích krajín
-	EP nemá záujem vyberať „vlastné“ misie, preferuje skôr, aby Komisia poskytla zoznam misií - následne ČŠ a EP vyberú tie najlepšie
-	Podpora pre nižšie TRLs – otázka je, do akej miery sa bude jednať o výskum a inovácie

Hlavné posolstvá D. Nica:

-	Zabezpečiť geografický balans – s týmto CH. Ehler nesúhlasí
-	Zlepšiť synergie a prekrytie ERDF a H2020 – s týmto CH. Ehler nesúhlasí
-	Výrazná podpora vrátane navýšenia rozpočtu pre „Widening“ – veľký nesúhlas ČŠ a CH. Ehlera

Jedným z hlavných problémov v súčasnosti je rozličné vnímanie právneho základu návrhu HEU – Práva služba Rady má zjavne odlišné vnímanie tohto stavu, ako ho má Právna služba EP. 

AOB: 

A)	Na DG RTD došlo k vzniku „staro“ nového Unit-u, ktorý bude mať na starosti politiku v oblasti misií, partnerstiev a KICs – HoU bude Renzo Tomellini.

B)	Niektoré ČŠ a asociované krajiny budú v dohľadnej dobe zverejňovať svoje pozičné dokumenty k HEU, v ktorých budú bližšie posolstvá k jednotlivým častiam programu. 

C)	Dňa 25. októbra 2018 sa uskutoční špeciálne zasadnutie IGLO CORE spoločne s Kurtom Vandenberghe (DG RTD) v priestoroch Neth-ER. Neth-ER ešte bude informovať, či bude možné navýšiť kapacitu na dvoch účastníkov za kanceláriu.

D)	Ďalšie zasadnutie IGLO CORE a IGLO OPEN sa uskutoční 6. novembra 2018, ktorého koordinátorom bude CNR. 

Technický seminár k príprave rámcového programu EÚ pre výskum a inovácie Horizon Europe

Dňa 17. októbra 2018 sa uskutočnilo neformálne zasadnutie k výstupom z ministerského obeda k „misiám“ a partnerstvám v programe Horizon Europe, ktorý sa uskutočnil 15. októbra 2018 v Bruseli. 

Na spoločnej výzve komisára a rakúskeho predsedníctva v Rade EÚ sa 28 členských štátov stretlo na neformálnom obede, aby diskutovalo o otázkach „misií v oblasti výskumu a inovácií a inštitucionalizovaných partnerských iniciatív v programe Horizon Europe. Stretnutie sa konalo dva týždne po tom, čo Rada rozhodla o zahrnutí oblastí misií a inštitucionalizovaných partnerstiev do osobitného programu Horizon Europe. 

Ako sľúbil komisár Moedas na zasadnutí Rady 28. septembra 2018, Európska komisia predložila neoficiálny dokument obsahujúci zoznam oblastí, o ktorých sa Komisia domnieva, že majú najväčší potenciál byť základom prvých misií a inštitucionalizovaného partnerstva. Potom nasledovala výmena názorov, počas ktorej ministri vyjadrili svoje prvé hodnotenie n zoznam oblastí, ako aj celkový prístup a proces. 

Ministri zdôraznili, že je potrebné zvážiť tieto prvky:
•	Európsky význam 
•	Interdisciplinárnosť
•	Ciele trvalo udržateľného rozvoja 
•	SSH 
•	Transparentnosť

Mnohí ministri zdôraznili význam úlohy členských štátov pri výbere a realizácii misií a partnerstiev. Okrem toho zdôraznili, že misie musia byť pre občanov relevantné a zmysluplné.

Hlavné výstupy rakúskeho ministra Faßmanna zo zasadnutia:

•	Členské štáty uznali prípravnú prácu Komisie pri príprave zoznamu oblastí.
•	Predsedníctvo sa usiluje dosiahnuť dohodu o zozname oblastí misií a inštitucionalizovaných partnerstiev na najbližšom zasadnutí Rady pre konkurencieschopnosť 30. novembra 2018.

Minister Faßmann vysvetlil, že je dôležité sa bezodkladne dohodnúť na zozname oblastí, pretože príprava misií a inštitucionalizovaných partnerstiev musí začať veľmi skoro, ak by sa mali začať so spustením programu Horizon Europe.

Prezentácia a popularizácia slovenského výskumu a inovácií
Dňa 11. októbra 2018 sa v priestoroch Stáleho zastúpenia SR pri EÚ v Bruseli uskutočnila medzinárodná konferencia Vyšehradskej skupiny k umelej inteligencii. Konferenciu organizovalo Stále zastúpenie Slovenskej republiky pri EÚ v spolupráci so Styčnou kanceláriou Slovenskej republiky pre výskum a vývoj v Bruseli (SLORD) a krajinami Vyšehradskej štvorky, politickej a kultúrnej aliancie štyroch stredoeurópskych štátov. 
Cieľom podujatia bolo vytvoriť priestor pre odbornú diskusiu uznávaných expertov, profesionálov, výskumníkov a odborníkov z rôznych oblastí hospodárstva a spoločnosti, ktorí sú priamo konfrontovaní so zavádzaním a skutočným uplatňovaním riešení umelej inteligencie. Konferencia nadviazala na stratégiu Európskej komisie k umelej inteligencii pre Európu a tiež na spoločné vyhlásenie krajín Vyšehradskej štvorky k umelej inteligencii, ktoré bolo prezentované počas Digitálneho dňa 2018 v Bruseli.  
Konferenciu v počte 120 účastníkov z členských štátov, európskych inštitúcií, priemyselných a občianskych združení a  iných hostí  otvorila zástupkyňa stáleho predstaviteľa, veľvyslankyňa Petra Vargová. Následne vystúpili s troma hlavnými príhovormi poslanec Európskeho parlamentu Miroslav Mikolášik, generálny riaditeľ Spoločného výskumného centra Európskej komisie Vladimír Šucha a diplomatický poradca podpredsedu vlády SR pre investície a informatizáciu Miloš Koterec.
Podujatie ďalej pokračovalo v štyroch hlavných paneloch, ktorých témami boli veda, výskum a vývoj; priemysel a hospodárstvo; spoločenské zmeny a vplyv umelej inteligencie na pracovný trh a nakoniec umelá inteligencia v kontexte kybernetickej vojny. V každom paneli boli zastúpené krajiny Vyšehradskej skupiny a jeden zástupca medzinárodnej organizácie, a to z Európskej komisie, OECD a NATO.  
Slovenských rečníkov zastupovala Ivana Budinská zo Slovenskej akadémie vied, Radoslav Danilák, zakladateľ spoločnosti Tachyum a Marek Havrda zo spoločnosti GoodAI.
Hlavným mottom konferencie sa stala kooperácia a to nie len medzi krajinami Vyšehradskej skupiny, ale naprieč celou Európou. Umelá inteligencia nie je novým pojmom, no práve teraz sa stáva témou a oblasťou, ktorej je nutné začať sa naplno venovať. Pokiaľ chceme naozaj profitovať z umelej inteligencie, limitovať hrozby a maximalizovať jej možné benefity, musíme vytvoriť spoločnú stratégiu na európskej úrovni. Taktiež je potrebné, aby EÚ investovala do výskumu a inovácií a zamerala sa najmä na oblasti, v ktorých je v súčasnosti lídrom, ako sú robotika, autonómne vozidlá či biotechnológie. Pokiaľ veríme v to, že naše hodnoty sú pre nás dôležité, musíme vytvoriť podmienky pre najlepších vedcov a výskumníkov, aby zostali v Európe a vytvárali umelú inteligenciu, ktorá bude slúžiť všetkým európskym občanom a podnikom.
Dôležitým bodom debát sa stali dáta, ktoré môžeme považovať za tzv. „nové zlato“. Umelá inteligencia nie je možná bez dát, sú jej stavebným prvkom, avšak naďalej je veľkou výzvou, ako s nimi správne narábať, ako vytvoriť podmienky pre ich bezpečnosť, objektívnosť, dôveryhodnosť, či vôbec ako obrovské množstvá dát spracovávať. Musíme sa tiež pripraviť  na spoločensko-ekonomické zmeny, ktoré umelá inteligencia prináša a zabezpečiť vhodný etický a právny rámec. Rečníci zhodne konštatovali, že chcú prispieť k európskemu záväzku zostať v popredí tejto technologickej revolúcie. V prípade aplikácie nových technológií, ktoré sú prepojené s budovaním veľkých datacentier, sa veľkou otázkou stáva aj spotreba elektrickej energie, ktorá v globálnom rámci prudko rastie.
Ďalšou veľkou témou podujatia bola otázka zamestnanosti a umelej inteligencie. Vďaka umelej inteligencii a pokročilej robotizácii v priemysle síce vznikne veľa nových profesií, no v budúcnosti mnoho z nich aj zanikne, resp. budú plne automatizované strojmi. Slovensko je podľa OECD v týchto ukazovateľoch azda jedna z najohrozenejších členských krajín v celej EÚ, kde v nasledujúcich rokoch môže prísť k automatizácii až 33% profesií, čo nie sú práve tie najpozitívnejšie vyhliadky. Najrizikovejšie sú práve nízko profilové povolania, ktoré sú v súčasnosti aj najmenej platené. Aby Európa vedela zabezpečiť požiadavky pracovného trhu, bude potrebná veľká zmena v myslení, vo vzdelávaní a pracovnej flexibilite. Sami ešte nevieme, aké turbulencie umelá inteligencia prinesie, no treba sa pripraviť na všetky možné scenáre. Bude nevyhnutné nadobudnúť digitálne znalosti, zručnosti a kompetencie, no kľúčovými sa v budúcnosti stane “4K“ - kooperácia, komunikácia, kreativita a kritické myslenie. Práve tieto vlastnosti nám dajú komparatívnu výhodu pri porovnávaní sa s robotmi či inou formou umelej inteligencie.
Posledný panel podujatia previedol účastníkov témou kybernetickej bezpečnosti a hybridných hrozieb. V tejto sfére sa už teraz posúvame k autonómnym zbraňovým systémom, ktoré sú na ovládanie, či vôbec na samotné pochopenie ľuďmi veľmi zložité a komplikované, preto ich bude ovládať (už ovláda) umelá inteligencia. Veľká výzva mimo iného stojí pred právnikmi, ktorí budú musieť riešiť otázky zodpovednosti jednotlivých autonómnych systémov a aplikácia medzinárodného práva v kybernetickom prostredí. 
Umelá inteligencia je vysoko aktuálnou témou v Európe, kde krajiny V4 aj týmto podujatím ukázali, že ciele a výzvy digitálnej transformácie neberú na ľahkú váhu a chcú takto prispieť k európskemu záväzku zostať v popredí technologickej revolúcie. 
Styčná kancelária SR pre výskum a vývoj v Bruseli pripravuje organizáciu tradičného podujatia „Science Evening“, ktoré sa uskutoční 12. decembra 2018 v priestoroch Stáleho zastúpenia SR pri EÚ v Bruseli. Hlavným rečníkom podujatia bude národný delegát SR pri SC1 H2020, doc. MUDr. Richard Imrich, DrSc., vedúci vedecký pracovník Biomedicínskeho centra SAV.
Koncom novembra 2018 sa v priestoroch Európskeho parlamentu uskutoční podujatie na vysokej úrovni na tému „pozorovania Zeme a využívania vesmírnych aplikácií a európskych systémov“. S cieľom zabezpečiť aktívnu účasť (prezentácia) slovenského zástupcu na tomto prestížnom podujatí ponúkne Styčná kancelára SR pre výskum a vývoj p. Matúšovi Bakoňovi zo spoločnosti insar.sk (jediná slovenská spoločnosť využívajúca vesmírne aplikácie a dáta z programu Copernicus) podporu prostredníctvom úhrady jeho letenky. 
Prevádzkovanie informačného portálu
Počas októbra 2018 boli na webovej stránke SLORD zverejnené viaceré aktualizácie. Pravidelne bol aktualizovaný aj profil SLORD na Facebooku. Za uplynulý mesiac bol rovnako pripravený newsletter, ktorý bol poslaný približne 2.200 kontaktom z prostredia slovenskej vedy, výskumu a inovácií. 

Organizačná a administratívna činnosť v SLORD
Plnili sa všetky administratívne a organizačné úlohy, ktoré súvisia s riadnym chodom kancelárie. 

4.	Stručný priebeh rokovaní, resp.  študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Tu je dôležité zdôrazniť, že zápisy a záznamy z väčšiny relevantných podujatí sú priebežne zverejňované na webe SLORD a sú tak dostupné všetkým záujemcom. Preto ich v správe zo ZPC neuvádzam. 

Konferencie, semináre, podujatia

				Október 2018		
Dátum	Čas	Miesto	Účastník (SLORD)	Účastníci	Podujatie	
1.10.2018	12:30-14:30	Renaissance Hotel	Andrej Kurucz	Zástupcovia EK, ČŠ, AK, EP, členovia konzorcia InRoad (H2020)	InRoad: The Validation Workshop	
8.10.2018	09:30-13:30	Albert Borschette	Andrej Kurucz	Zástupcovia ČŠ, EK, 	"Seal of Excellence' Community of Practice meeting (Seal CoP)	
10.10.2018	17:30-21:00	SLORD
	Andrej Kurucz, TL	Rečníci a partnerské inštitúcie z V4, zástupcovia EK, 	V4 Conference on Artificial Intelligence: Informal Networking Reception	
11.10.2018	8:00- 19:30	SZ SR pri EÚ v Bruseli	Andrej Kurucz, TL
	Zástupcovia ČŠ, AK, EK, EP, priemyslu akadémie a odborných platforiem	V4 Conference on Artificial Intelligence	

Stretnutia a rokovania

Október 2018	
Dátum	Čas	Miesto	Účastník (SLORD)	Účastníci	Téma stretnutia	Záznam	
1.10.2018	15:00-16:30	SZ SR pri EÚ v Bruseli	Andrej Kurucz,
	Darina Kubánová, Radoslav Repa, Pavol Nevidzan (SZ SR pri EÚ v Bruseli)	V4 Conference on Artificial Intelligence	Príprava podujatia V4 Conference on Artificial Intelligence, ktoré sa uskutoční pod záštitou slovenského predsedníctva vo V4	
1.10.2018	16:45-18:00	SZ SR pri EÚ v Bruseli 	Andrej Kurucz
	vv. Petra Vargová (zástupkyňa stáleho predstaviteľa SR pri EÚ)	Rámcový program EÚ pre výskum a inovácie	Príprava rámcového programu Horizon Europe, misie, partnerstvá, aktuálny stav SR v rámcovom programe Horizont 2020	
2.10.2018	9:30-11:00	KoWI
	Andrej Kurucz
	Zástupcovia IGLO CORE	IGLO CORE		
2.10.2018	11:30-13:30	SOST	Andrej Kurucz	Zástupcovia IGLO OPEN a úspešné ES MSP v H2020	IGLO OPEN		
8.10.2018	14:30-15:30	Place Jourdan
	Andrej Kurucz
	Rastislav Trnka – predseda KSK VUCKE	KE výskumno-inovačný ekosystém a zapojenie do KSK do H2020	Predstavenie príkladov dobrej praxe – výskumno-inovačné aktivity, projekty a tímy, odporúčania do budúcnosti	
9.10.2018	13:00-15:00	Rada EÚ	Andrej Kurucz, TL	Radoslav Repa (diplomat – SZ SR pri EÚ v Bruseli) 	V4 konferencia na tému umelej inteligencie	Príprava podujatia V4 Conference on Artificial Intelligence, ktoré sa uskutoční pod záštitou slovenského predsedníctva vo V4	
10.10.2018	14:00-15:00	SZ SR pri EÚ	Andrej Kurucz, TL	Darina Kubánová, Radoslav Repa, Pavol Nevidzan (SZ SR pri EÚ v Bruseli)	V4 konferencia na tému umelej inteligencie	Príprava podujatia V4 Conference on Artificial Intelligence, ktoré sa uskutoční pod záštitou slovenského predsedníctva vo V4	
15.10.2018	13:00-14:30	SLORD	Andrej Kurucz, TL	Zástupcovia CVTI SR a SK kancelárie NCP H2020	SK4ERA porada	
	
17.10.2018	09:00-17:30	Hotel Leopold	Andrej Kurucz	Zástupcovia ČŠ (attaché Pracovnej skupiny pre výskum Rady EÚ + 1) a EK 	Technický seminár 	Výstupy z ministerského obeda na tému „misií“ a inštitucionálnych partnerstiev v programe Horizon Europe, postavenie Európskej rady pre inovácie (EIC), strategické rozhododovanie	
19.10.2018	09:30-12:00	SZ HU pri EÚ v Bruseli	Andrej Kurucz, TL	Zástupcovia styčných kancelárií V4 a SZ HU pri EÚ 	Zasadnutie V4 Breakfast 	V4 tréning pre projektových manažérov, V4+SI Task Force k príprave HEU, návšteva predsedov akadémií vied z V4	
23.10.2018	09:00-12:30	ENEA	Andrej Kurucz
	Zástupcovia IGLO, ČŠ, EK, EP, predstavitelia spoločných podnikov v rámci H2020 (JUs)	European R&I Partnerships Initiatives Programming, operational and strategic alignment of Joint Technology Initiatives towards Horizon Europe	Predstavenie aktuálne prebiehajúcich spoločných podnikov (JUs) a spoločných technologických iniciatív (JTIs) v programe Horizont 2020 a ich výhľad a odporúčania pre nadchádzajúci program Horizon Europe	
24.10.2018	9:30-11:30	SZ LT pri EÚ v Bruseli	Andrej Kurucz	Zástupcovia IGLO Sekretariátu	Zasadnutie IGLO SEC	Príprava nadchádzajúceho IGLO CORE a členstvo novej maďarskej styčnej kancelárie pre VaVaI v Bruseli v rámci IGLO	
25.10.2018	8:00-10:00	Nether	Andrej Kurucz	Zástupcovia IGLO CORE a EK	IGLO CORE Special: hosť Kurt Vandenberghe (Director for Policy Development and Coordination, DG RTD) 	Výstupy z ministerského obeda k „misiám“ a inštitucionálnym partnerstvám v programe Horizon Europe, výstupy z Technického seminára z 17.10.2018	
29.10.2018	9:30-11:30	SOST	Andrej Kurucz	Zástupcovia IGLO Security and Space	IGLO WG Security and Space	Prezentácia výskumno-inovačných projektov v rámci iniciatívy STO, ktorú organizuje NATO	
30.10.2018	10:00-13:30	SLORD	Andrej Kurucz	Lukáš Borunský (Policy Officer, DG RTD)	Európsky semester (DG RTD)	Príprava Európskeho semestra a vstup za oblasť VaVaI	

5.  Odporúčané závery:
V súvislosti s transformačným prechodom na nadchádzajúce programové obdobie po roku 2020 (2021-2027) a bezproblémovým spustením koordinačnej, poradenskej, projektovej a implementačnej činnosti na národnej a inštitucionálnej úrovni je nevyhnutné, aby všetky zložky národného systému podpory pre zapojenie Slovenskej republiky do rámcových programov EÚ pre výskum a inovácie podrobne monitorovali, analyzovali a vyhodnocovali vývoj politiky EÚ v oblasti výskumu a inovácií a to najmä so špecifickým zameraním na predpokladanú štruktúru, výšku rozpočtu a nové nástroje / schémy rámcového programu Horizon Europe. Je potrebné, aby všetky zložky systému boli dostatočne vopred informované a pripravené adaptovať svoje vnútorné systémy na avizované zmeny a novinky v programe Horizon Europe. Pre zvýšenie úspešnosti čerpania prostriedkov z programu Horizon Europe je nevyhnutné vopred prijať viacero krokov na národnej úrovni (podpora excelentných tímov, preplatenie osobných nákladov, projektová činnosť, vyhľadávanie talentov, inštitucionálna podpora pre zapájanie sa do rámcových programov, atď.) vrátane prípravy spustenia synergických a komplementárnych výziev k programu Horizon Europe na národnej úrovni od úvodného spustenia programu v roku 2021 s využitím finančných prostriedkov EŠIF (VA) a prostriedkov koordinovaných APVV.  
Na úrovni MŠVVaŠ SR podporiť (i) znovuobnovenie pracovnej skupiny (MŠVVaŠ SR, Kancelária NCP, SLORD, národní delegáti) a podporiť vznik (ii) medzirezortnej pracovnej skupiny pre výzvy programu Horizont 2020 resp. „virtuálnej skupiny“ s cieľom identifikovať a podporiť zapojenie slovenských účastníkov v rámcovom programe Horizont 2020. Zároveň sa tým podporí komunikácia a prehľad o aktuálnych výzvach a témach v pracovnom programe rámcového programu Horizont 2020 na roky 2018-2020.  
Je dôležité, aby sa v dohľadnej dobe podporil vznik národných podporných schém, ktoré sú schopné podporiť synergie a komplementárnosť k nástrojom rámcového programu Horizont 2020 (SME Instrument fáza 2, MSCA, ERC a ďalšie) prostredníctvom ocenenia Seal of Excellence s cieľom zvýšiť záujem a účasť slovenských subjektov v programe Horizont 2020.
Podporovať realizáciu a prípravu jednotlivých zložiek národného systému podpory na nadchádzajúci rámcový program EÚ pre výskum a inovácie – koordinačná, implementačná a komunikačná činnosť medzi MŠVVaŠ SR, CVTI SR, národnými delegátmi, NCP, SLORD a ďalšími zložkami systému vrátane spolupráce so zainteresovanými ďalšími rezortmi (príprava na klastre v rámci II. piliera 9. RP) a podporovať prípravu na úrovni SAV, vysokých škôl a univerzít).
Podporovať zapájanie slovenských subjektov do aktivít Európskeho inovačného a technologického inštitútu:
•	zapojenie slovenských subjektov do súčasných alebo vznikajúcich EIT KICs (napr. Žilinská univerzita v rámci novovznikajúceho EIT KIC Urban Mobility); 
•	zapojenie slovenských subjektov do Regionálneho inovačného programu EIT (EIT RIS) a podporiť vznik ďalších tzv. EIT Hubs na ďalších územiach Slovenskej republiky;
•	Zapojenie slovenských predstaviteľov výskumno-inovačnej komunity do správnej rady EIT a do procesu hodnotenia projektových návrhov pod hlavičkou EIT.
Naďalej je potrebné na všetkých úrovniach aktívne podporovať zlepšenie systému podpory účasti Slovenska v rámci programu Horizont 2020. 
Pokračovať v plnení úloh a cieľov v súlade so Štatútom Styčnej kancelárie SR pre výskum a vývoj v Bruseli a s Plánom činnosti Styčnej kancelárie SR pre výskum a vývoj v Bruseli na rok 2018. 

6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Andrej Kurucz		                        .....................................
Dátum: 5.11.2018
								
Správu schválil:  prof. RNDr. Ján TURŇA, CSc., generálny riaditeľ  ......................................